b"\n_START_ARTICLE_\nChristian Georg von der Osten\n_START_PARAGRAPH_\nChristian Georg von der Osten (1674 \xe2\x80\x93 1735 i Mannheim) var en tysk-dansk officer._NEWLINE_Von der Osten var s\xc3\xb8n af Christian G\xc3\xbcnther von der Osten. 1694 blev han, 20 \xc3\xa5r gammel, kaptajn ved jyske Infanteriregiment, 1699 oberstl\xc3\xb8jtnant ved sm\xc3\xa5lenske nationale, \xc3\xa5ret efter ved Hausmanns hvervede Regiment i Norge, 1704 oberst og chef for et af de i kejserlig tjeneste st\xc3\xa5ende danske regimenter (efter Johan Dietrich Haxthausen)._NEWLINE_Osten deltog nu i felttogene i Ungarn, indtil det danske hj\xc3\xa6lpekorps 1709 blev kaldt hjem, hvorn\xc3\xa6st han fik afsked med som generalmajor, da han havde f\xc3\xa5et tilbud om at tr\xc3\xa6de i russisk tjeneste som generall\xc3\xb8jtnant. Som s\xc3\xa5dan udm\xc3\xa6rkede han sig bl.a. i Slaget ved Pruth 1711, men forlod siden Rusland, gik i Tyskland over til katolicismen og tr\xc3\xa5dte i kurfyrsten af Pfalz' tjeneste. Som pfalzisk gehejmer\xc3\xa5d d\xc3\xb8de han i Mannheim 1735._NEWLINE_Han havde 25. maj 1702 i K\xc3\xb8benhavn \xc3\xa6gtet den 19-\xc3\xa5rige Anna Dorothea Gjedde, datter af admiral Frederik Eiler Gjedde. De havde mange b\xc3\xb8rn, af hvilke en datter, Anna Susanne von der Osten, s\xc3\xa6rligt gjorde sig bem\xc3\xa6rket, medens en anden \xc3\xa6gtede den ogs\xc3\xa5 fra sin virksomhed i Danmark bekendte general grev Claude-Louis de Saint-Germain. S\xc3\xb8nnerne blev i Tyskland."